钦定古今图书集成/理学汇编/经籍典/第153卷 > 朱子全书二 > 《周南关雎》
## 钦定古今图书集成/理学汇编/经籍典/第153卷 > 朱子全书二 > 《周南关雎》

《公羊》“分陕”之说可疑，盖陕东地广，陕西只是关中雍
州之地耳，恐不应分得如此不均。周公在外，而其诗
为王者之风；召公在内，而其诗为诸侯之风，似皆有
碍。陈少南以其有碍，遂创为“分岐东西”之说。不惟穿
凿无据，而召公所分之地愈见促狭，盖仅得今陇西
天水数郡之地耳，恐亦无此理。《二南》篇义，但当以程
子之说为正。〈答何叔京见文集〉

问：“程氏云：‘《诗》有《二南》，犹《易》有乾坤’，莫只是以功化浅
深言之？”曰：“不然。”问：“莫是王者、诸侯之分不同？”曰：“‘今只
看《大序》中说，便可见。《大序》云：‘《关雎》《麟趾》之化，王者之
风，故系之周公；《鹊巢》《驺虞》之德，诸侯之风，先王之所
以教，故系之召公’。只看那‘化’字与‘德’字及所以教’字，
便见二南犹乾坤也。”

读《关雎》之诗，便使人有齐庄中正意思，所以冠于三
百篇，与《礼》首言“毋不敬”，《书》首言“钦明文思”皆同。
“雎鸠”，毛氏以为摰而有别，一家作猛摰说，谓雎鸠是
鹗之属，鹗自是沈摰之物，恐无和乐之意。盖摰与“至”
同，言其情意相与深至而未尝狎，便见其乐而不淫
之意。此是兴诗，兴，起也，引物以起吾意，如雎鸠是摰
而有别之物，荇菜是洁净和柔之物，引此起兴，犹不
甚远。其他亦有全不相类，只借他物而起吾意者，虽
皆是兴，与《关雎》又略不同也。

古说关雎为王雎，摰而有别，居水中，善捕鱼，说得来
可畏，当是鹰鹯之类做得勇武气象，恐后妃不然。某
见人说，淮上有一般水禽，名“王雎，虽两两相随，然相
离每远。”此说却与《列女传》所引义合。

问器远：“君举所说《诗》谓《关雎》如何？”曰：“谓后妃自谦，不
敢当君子，谓如此之淑女，方可为君子之仇匹，这便
是后妃之德。”曰：“这是郑氏也如此说了。某看来，恁地
说也得。只是觉得偏主一事，无正大之意。《关雎》如《易》
之乾坤意思，如何得恁地无方际！如下面诸篇，却多
就一事说。这只反复形容后妃之德，而不可指说道
甚么是德！”只恁地浑沦说，这便见后妃德盛难言处。
〈以上语类五条〉